
ΚΟΙΝΟ ΔΕΛΤΙΟ ΤΥΠΟΥ
Καλλιόπη Βέττα- Τομέαρχης Τουρισμού, βουλευτής Κοζάνης
Γαβρήλος Γιώργος- Τομεάρχης Εργασίας και Κοινωνικής Ασφάλισης, βουλευτής Αργολίδας 

5 Νοεμβρίου 2025
Θέμα: «Βέττα- Γαβρήλος: Ο ΣΥΡΙΖΑ καταθέτει τροπολογία για την επέκταση του επιδόματος ανεργίας για τους εργαζόμενους στον επισιτισμό- τουρισμό»
Τροπολογία σχετικά με την επέκταση του επιδόματος ανεργίας για τους εργαζόμενους του επισιτισμού- τουρισμού κατέθεσαν σήμερα, εκ μέρους του ΣΥΡΙΖΑ- ΠΣ, η Καλλιόπη Βέττα, Τομεάρχης Τουρισμού και ο Γιώργος Γαβρήλος, Τομεάρχης Εργασίας. Η τροπολογία που προτείνει η διάρκεια του επιδόματος ανεργίας να επεκταθεί στους 5 μήνες, θεωρείται αναγκαία για την επιβίωση και αξιοπρέπεια των εργαζομένων και ο ΣΥΡΙΖΑ καλεί την Κυβέρνηση να την κάνει δεκτή. 
Όπως σημειώνεται στην Τροπολογία του ΣΥΡΙΖΑ- ΠΣ που κατατέθηκε στο σχέδιο Νόμου του Υπουργείου Οικονομικών «Φορολογική μεταρρύθμιση για το δημογραφικό και τη μεσαία τάξη - Μέτρα στήριξης για την κοινωνία και την οικονομία» και θα συζητηθεί αύριο, απολύτως αναγκαία κρίνεται η άμεση ψήφιση της ρύθμισης για τη στήριξη 140.000 εποχικά εργαζομένων, στους κλάδους του επισιτισμού και τουρισμού. 
Οι εργαζόμενοι αυτοί βρίσκονται αντιμέτωποι με σοβαρά προβλήματα επιβίωσης λόγω της εποχικότητας της εργασίας τους. Η εξαιρετικά περιορισμένη διάρκεια του επιδόματος ανεργίας, που αυτή τη στιγμή δίνεται μόνο για 3 μήνες και 5 μέρες, αφήνει το μεγαλύτερο μέρος αυτού του προσωπικού χωρίς κανένα εισόδημα για μεγάλο χρονικό διάστημα. Δεδομένων των δυσμενών οικονομικών συνθηκών, της αλυσιδωτής ακρίβειας και του αυξημένου κόστους ζωής, το κενό εισοδήματος που δημιουργείται, μετά και την λήξη του επιδόματος ανεργίας, με το τέλος των συμβάσεων τους και μέχρι να επαναπροσληφθούν από τις εποχικές επιχειρήσεις όταν ξεκινήσει η σεζόν, διαμορφώνει ένα ασφυκτικό πλαίσιο για τους εργαζομένους και τις οικογένειές τους. 
Δεν αρκούν τα κούφια λόγια της Κυβέρνησης, ούτε τα χτυπήματα στην πλάτη. Οι εποχικοί εργαζόμενοι χρειάζονται άμεσα πρακτικές πολιτικές στήριξης και ενίσχυσης των εισοδημάτων τους. Χρειάζονται ενίσχυση της ασφάλειας και της ποιότητας της εργασία τους και μέτρα για την διασφάλιση της αξιοπρεπούς τους διαβίωσης. Ο ΣΥΡΙΖΑ προτείνει την παράταση της χορήγησης του επιδόματος ανεργίας κατά επιπλέον δύο (2) μήνες, ώστε να εξασφαλιστεί η αδιάλειπτη εισοδηματική κάλυψη των εποχικών εργαζομένων μέχρι την έναρξη της νέας τουριστικής περιόδου. 
Όπως σημειώνουν οι δυο Τομεάρχες και υπογράφοντες την Τροπολογία, η ρύθμιση αυτή βασίζεται στην ανάγκη για κοινωνική δικαιοσύνη, ενισχύοντας ουσιαστικά το δίχτυ κοινωνικής προστασίας για τους δεκάδες χιλιάδες εργαζόμενους. Παράλληλα, δε, εξυπηρετεί άμεσα το εθνικό τουριστικό προϊόν, καθώς η διατήρηση έμπειρου και εξειδικευμένου προσωπικού, μέσω της σταθερότητας του εισοδήματος, είναι κρίσιμη για τη διατήρηση της ποιότητας και της ανταγωνιστικότητας του ελληνικού τουρισμού. Καλούμε την Κυβέρνηση, υπογραμμίζει τέλος η Καλλιόπη Βέττα και ο Γιώργος Γαβρήλος να κάνει δεκτή την τροπολογία και να υιοθετήσει την λύση που δίνει ο ΣΥΡΙΖΑ σε ένα διαχρονικό πρόβλημα που υποβαθμίζει τις ζωές των εποχικά εργαζομένων. 

